b'\n_START_ARTICLE_\nKaikki on mahdollista (veistos)\n_START_PARAGRAPH_\nKaikki on mahdollista oli Villu Jaanisoon vuonna 2009 paljastettu veistos Helsingin Viikiss\xc3\xa4. Se oli Helsingin yliopiston Viikin kampuksen ymp\xc3\xa4rist\xc3\xb6teos._NEWLINE_Teos poltettiin 10. tammikuuta 2018.\n_START_SECTION_\nSijainti ja teos\n_START_PARAGRAPH_\nTeos sijaitsi infokeskus Koronan vieress\xc3\xa4 olevassa puistikossa. Se kuvasi nurmikolla istuvaa gorillaa. L\xc3\xa4hes viisi metri\xc3\xa4 korkea hahmo oli koottu k\xc3\xa4ytetyist\xc3\xa4 autonrenkaista.\n_START_SECTION_\nViesti\n_START_PARAGRAPH_\nVillu Jaanisoo halusi tuoda teoksellaan esille kysymykset ihmisen alkuper\xc3\xa4st\xc3\xa4, vastuusta ja tulevaisuudesta. Gorilla oli h\xc3\xa4nen mukaansa muistutus niist\xc3\xa4 uhanalaisista el\xc3\xa4inlajeista, joiden elinalue on ihmisen toiminnan my\xc3\xb6t\xc3\xa4 kutistunut. _NEWLINE_Valitsemalla k\xc3\xa4ytetyksi materiaaliksi k\xc3\xa4ytetyt autonrenkaat taiteilija nosti esille ekologisen n\xc3\xa4k\xc3\xb6kulman. Jaanisoo toivoi, ett\xc3\xa4 el\xc3\xa4in toisi iloa viikkil\xc3\xa4isille, sek\xc3\xa4 vastapainoa tutkimusty\xc3\xb6lle ja opiskelulle yliopistossa._NEWLINE_Pessi Raution mukaan autonrenkaista tehty gorillaveistos oli ensisilm\xc3\xa4yksell\xc3\xa4 humoristinen, mutta loppukatsannossa vakava kommentti. Kun tajusi teoksen sijaitsevan biotieteiden laitosten ymp\xc3\xa4r\xc3\xb6im\xc3\xa4n\xc3\xa4, voi kysy\xc3\xa4 onko kaikki tosiaan mahdollista?\n_START_SECTION_\nMateriaalit\n_START_PARAGRAPH_\nJaanisoo on k\xc3\xa4ytt\xc3\xa4nyt taiteessaan erilaisia materiaaleja, kuten kive\xc3\xa4, tv-kuvaputkia, kaiuttimia, ter\xc3\xa4st\xc3\xa4, tulitikkuja, lasia, loisteputkia, puuta, kumia, kuparia, j\xc3\xa4\xc3\xa4t\xc3\xa4 ja savea. Materiaalien moninaisuus nykykuvanveistossa on per\xc3\xa4isin jo 1980-luvun \xe2\x80\x9duudesta brittil\xc3\xa4isest\xc3\xa4 kuvanveistosta\xe2\x80\x9d, se kuinka monia aineita kuvanveist\xc3\xa4j\xc3\xa4 voi k\xc3\xa4ytt\xc3\xa4\xc3\xa4 taiteellisen tarkoituksensa saavuttamiseen._NEWLINE_Jaanisoo n\xc3\xa4kee julkisen taiteen tilanteen muuttuvana. Sanaa \xe2\x80\x9dkuvanveist\xc3\xa4j\xc3\xa4\xe2\x80\x9d on alettu k\xc3\xa4ytt\xc3\xa4m\xc3\xa4\xc3\xa4n uudelleen. H\xc3\xa4n toteaa, ett\xc3\xa4 jos sis\xc3\xa4ll\xc3\xb6n pit\xc3\xa4isi olla ratkaiseva, niin eih\xc3\xa4n sill\xc3\xa4 pit\xc3\xa4isi olla v\xc3\xa4li\xc3\xa4, onko teos savea, tai vaikka suklaata._NEWLINE_Kaikki on mahdollista oli Valtion taideteostoimikunnan tilausty\xc3\xb6. Se voitti vuonna 2006 j\xc3\xa4rjestetyn kutsukilpailun Helsingin yliopiston Viikin kampuksen ymp\xc3\xa4rist\xc3\xb6teoksesta. Jaanisoo totesi, ett\xc3\xa4 Viikin teos oli ymp\xc3\xa4rist\xc3\xb6taidekilpailu, johon h\xc3\xa4n esitti ainoana veistoksen. H\xc3\xa4n totesi: \xe2\x80\x9dMutta nyt onkin kuulemma mahdollista, ett\xc3\xa4 ymp\xc3\xa4rist\xc3\xb6taidetta on my\xc3\xb6s objektimainen teos, joka k\xc3\xa4sittelee teemanaan ymp\xc3\xa4rist\xc3\xb6\xc3\xa4.\xe2\x80\x9d\n_START_SECTION_\nTeoksen tuhoaminen\n_START_PARAGRAPH_\nTeos tuhottiin polttamalla 10. tammikuuta 2018. Tuhopoltosta ep\xc3\xa4ilty mies saatiin kiinni 1. helmikuuta 2018. H\xc3\xa4net vangittiin todenn\xc3\xa4k\xc3\xb6isin syin t\xc3\xb6rke\xc3\xa4st\xc3\xa4 vahingonteosta ep\xc3\xa4iltyn\xc3\xa4.'